רמת אליהו: נחנכו גן מנשה ושי עגנון -
05 יוני 2020 / 07:05
רמת אליהו: נחנכו גן מנשה ושי עגנון
02.02.11 / 02:14
דב צור: "ההשקעה ברמת אליהו היא יעד מרכזי בעשייה העירונית ואנו מתחילים לחזות בפירות ההשקעה שלנו בשכונה".
דב צור: "ההשקעה ברמת אליהו היא יעד מרכזי בעשייה העירונית ואנו מתחילים לחזות בפירות ההשקעה שלנו בשכונה". עיריית ראשון לציון סיימה לאחרונה את עבודות שיפוץ גן מנשה בשכונת רמת אליהו בעלות של כשני מליון ₪. גן מנשה נחנך בשבוע שעבר בטקס חגיגי במעמד ראש העיר, דב צור וחבר המועצה ומחזיק תיק רמת אליהו, שמעון טרבלסי, חבר המועצה אריה כהן, מנכ"ל העירייה פרנקו גונן, ראש מינהלת רמת אליהו דוד אלימלך, ומנהל אגף תכנון ופיתוח נופי אורי זיגרון. על ביצוע הפרויקט אמונים עובדי האגף לפיתוח נופי במינהל איכות הסביבה בעירייה. עבודות אלו הן חלק מתכנית רחבת היקף לשיפור ושיפוץ שכונת רמת אליהו, בעלות כוללת של כ – 50 מיליון ש"ח.
במסגרת שיפוץ גן מנשה הוחלפו מתקני המשחק, הותקנו מתקני רצפה, מתקני כושר בשטח הגן ומתקני משחק לפעוטות. כמו כן, נבנו ספסלי ישיבה מעוצבים בעיצוב חדשני ומקורי מדגם מיוחד וכן הוצבה מזרקה בכניסה לשטח הגן. חידוש מיוחד נוסף וניסיוני הוא התקנת המצלמות בגן ומערכת כריזה המחוברת למוקד העירוני וזאת במטרה לפקח על הנעשה בגן ולמנוע מעשי וונדליזם בציוד שהושקע בגן.
בטקס נוסף שנערך בשבוע שעבר נחנך גן שי עגנון אף הוא במעמד ראש העיר. במסגרת שיפוץ הגן הותקנו מתקני משחק חדשים, שופץ המקלט במקום ונצבע מחדש, הוקמו מגרשי כדורסל וקט רגל ונסלל שביל גישה לטובת התושבים. תושבי השכונה שהגיעו לחניכת הגן בחרו לציין גם את ט"ו בשבט ביחד עם ראש העיר וערכו טקס נטיעות בגן.
ראש עיריית ראשון לציון, דב צור, אמר: "אני רואה את ההשקעה בשכונת רמת אליהו כיעד מרכזי בעשייה העירונית. שדרוג הגנים בכלל וגן מנשה ושי עגנון בפרט מהווים רק חלק קטן מההשקעה בשכונה ואנו מתחילים לראות את פירות ההשקעה הרבה שלנו ברמת אליהו. במסגרת ההשקעה והעשייה בשכונה הקמנו מנהלת ייעודית לניהול רמת אליהו כרובע עירוני. אנו שוקדים על תכנון כולל של שיקום רמת אליהו, בגנים, בבתי הספר ובכל הקשור לרווחת התושבים. אנו נמשיך לפעול במשנה מרץ לקידום היעדים שהצבנו לעצמנו בשיפור ובשיפוץ השכונה".